**11/09/2020**

**ΑΝΑΚΟΙΝΩΣΗ**

Αγαπητοί γονείς,

Σας ενημερώνουμε ότι ο Αγιασμός του σχολείου θα πραγματοποιηθεί **τη Δευτέρα 14/09/2020 στις 11:00΄** στο προαύλιο του σχολείου, **με αντιπροσωπεία εκπαιδευτικών και τους μαθητές της Α΄ τάξης.** Οι υπόλοιποι μαθητές και εκπαιδευτικοί του σχολείου θα βρίσκονται στις τάξεις τους και μετά το πέρας της τελετής θα αγιασθούν από τον ιερέα ανά τμήμα και όροφο. Υπολογίζουμε ότι κατά προσέγγιση η ώρα ολοκλήρωσης του αγιασμού και αποχώρησης των μαθητών θα είναι **11:30΄- 11:45΄.**

Σύμφωνα με τις οδηγίες της Εθνικής Επιτροπής προστασίας Δημόσιας Υγείας και του Εθνικού Οργανισμού Δημόσιας Υγείας, λόγω των μέτρων αποφυγής διάδοσης του COVID-19, ο καθιερωμένος αγιασμός θα πραγματοποιηθεί χωρίς γονείς και επισκέπτες.Πιο συγκεκριμένα:

Οι μαθητές του σχολείου, σύμφωνα με την υπ’αρ. Φ7/118240/Δ1/9-9-2020 εγκύκλιο του Υπουργείου Παιδείας,θα προσέλθουν στο σχολείο **μεταξύ 10:45΄-11:00΄, φορώντας τη μάσκα τους και με την σχολική τσάντα**. Οι μαθητές της Α΄ τάξης δεν θα φέρουν τσάντα. Αμέσως θα ανέβουν στην τάξη τους που θα τους περιμένει ο/η δάσκαλος/α τους. Τους μαθητές της Α΄ τάξης θα τους παραλαμβάνουν στην είσοδο οι δασκάλες τους.

Οι δασκάλες της Α΄ τάξης θα ενημερώσουν πολύ σύντομα μετά το πέρας του αγιασμού τους γονείς των μικρών μαθητών μας, θα δώσουν οδηγίες και οι μαθητές θα αποχωρήσουν με τους γονείς. Οι υπόλοιποι μαθητές θα παραλάβουν τα βιβλία τους και οδηγίες και θα αποχωρήσουν και αυτοί τμηματικά από το σχολείο. Όλοι οι μαθητές θα λάβουν δωρεάν μάσκες κι ένα παγουρίνο, όπως έχει ανακοινωθεί.

Θα παρακαλούσαμε κατά την παραμονή των γονέων έξω από το σχολείο να τηρούνται τα μέτρα προστασίας (αποστάσεις, μάσκες κλπ.).

Καθημερινά οι μαθητές θα ενημερώνονταιγια την ώρα αποχώρησης, καθώς δεν έχουν τοποθετηθεί στο σχολείο μας όλοι οι εκπαιδευτικοί που χρειάζεται και γι’ αυτό δεν μπορούμε ακόμη να λειτουργήσουμε σε πλήρη έκταση το Ωρολόγιο πρόγραμμα αλλά και το Ολοήμερο και την Πρωινή Ζώνη.Για την Τρίτη 15/09/2020 οι μαθητές της Α΄ τάξης θα σχολάσουν στις 11:30΄ και οι μαθητές των υπόλοιπων τάξεων στις 12:30΄.

Θα σας αποστείλουμε τις σχετικές εγκυκλίους για όλα τα παραπάνω και παρακαλούμε να τις διαβάσετε για να γνωρίζετε τον νέο τρόπο λειτουργίας του σχολείου. Επίσης, υπενθυμίζουμε ότι εντός του σχολείου, από το προαύλιο έως τους εσωτερικούς χώρους δεν εισέρχεται κανείς χωρίς μάσκα.

Γνωρίζουμε όλοι πως η ζωή μας έχει αλλάξει το τελευταίο διάστημα. Αυτό έχει αντίκτυπο και στο σχολείο και τη λειτουργία του. Προσδοκούμε σε μια καλή συνεργασία και συνεννόηση προκειμένου να αντιμετωπίσουμε όλοι μαζί τη νέα κατάσταση που έχει διαμορφωθεί.

Ευχόμαστε σε όλους ΚΑΛΗ ΣΧΟΛΙΚΗ ΧΡΟΝΙΑ με υγεία!

Η ΔΙΕΥΘΥΝΤΡΙΑ

ΚΑΤΕΡΙΝΑ ΓΕΡΑΛΗ